**GUVERNUL REPUBLICII MOLDOVA**

**HOTĂRÂRE nr.\_\_\_\_\_\_\_\_\_\_\_\_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Cu privire la restructurarea**

 **administrației publice centrale de specialitate**

În temeiul art. 7 lit. c) și d) din Legea nr. 136 din 7 iulie 2017 cu privire la Guvern, a art.10 din Legea nr. 98 din 4 mai 2012 privind administrația publică centrală de specialitate și în scopul executării prevederilor Hotărârii Parlamentului nr.189 din 21 iulie 2017 privind aprobarea Listei ministerelor, Guvernul

**HOTĂRĂȘTE:**

1. Se modifică denumirea Ministerului Economiei în Ministerul Economiei și Infrastructurii care se reorganizează prin absorbția Ministerului Transporturilor și Infrastructurii Drumurilor și Ministerului Tehnologiei Informației și Comunicațiilor, devenind succesor de drepturi și obligații ale acestora.
2. Se transferă competențele în domeniul construcțiilor de la Ministerul Dezvoltării Regionale și Construcțiilor la Ministerul Economiei și Infrastructurii.
3. Se modifică denumirea Ministerului Culturii în Ministerul Educației, Culturii și Cercetării care se reorganizează prin absorbția Ministerului Educației și a Ministerului Tineretului și Sportului, devenind succesor de drepturi și obligații ale acestora.
4. Se transferă competențele de elaborare, asigurare a implementării, monitorizare și evaluare a politicilor publice în domeniul cercetării de la Academia de Științe a Moldovei la Ministerul Educației, Culturii și Cercetării.
5. Se modifică denumirea Ministerului Muncii, Protecției Sociale și Familiei în Ministerul Sănătății, Muncii și Protecției Sociale care se reorganizează prin absorbția Ministerului Sănătății, devenind succesor de drepturi și obligații ale acestuia.
6. Se modifică denumirea Ministerului Dezvoltării Regionale și Construcțiilor în Ministerul Agriculturii, Dezvoltării Regionale și Mediului, care se reorganizează prin absorbția Ministerului Agriculturii și Industriei Alimentare și a Ministerului Mediului, devenind succesor de drepturi și obligații ale acestora.
7. Disponibilizarea personalului din ministere urmare a reorganizării se va efectua în conformitate cu Legea nr.158-XVI din 4 iulie 2008 privind funcția publică și statutul funcționarului public și legislația muncii.
8. Transmiterea integrală a patrimoniului către ministerele absorbante se va efectua în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901 din 31 decembrie 2015.
9. Ministerele:

în conformitate cu structura-tip a Regulamentului privind organizarea și funcționarea ministerului, în termen de 20 zile din momentul adoptării prezentei hotărâri, vor prezenta Guvernului spre examinare, în modul stabilit, structura, efectivul-limită și regulamentele lor de organizare și funcționare;

în termen de 10 zile după aprobarea de către Guvern a structurii și a efectivului-limită a acestora, vor aproba și vor prezenta spre avizare Cancelariei de Stat statele de personal;

în termenii stabiliți de legislație vor asigura înregistrarea schemelor de încadrare la Ministerul Finanțelor;

în termen de 5 zile din momentul înregistrării de către Cancelaria de Stat a statului de personal, vor prezenta Ministerului Finanțelor necesarul de mijloacele financiare în contextul reorganizărilor și restructurărilor stabilite;

în termen 30 de zile din data intrării în vigoare a prezentei hotărâri, vor prezenta Cancelariei de Stat propuneri de ajustare a actelor normative ale Parlamentului și, respectiv, ale Guvernului în contextul modificării listei ministerelor;

vor solicita Agenției Servicii Publice efectuarea modificărilor necesare în registrele de stat în conformitate cu legislația;

vor întreprinde măsurile necesare conform legislației în vederea transmiterii către Agenția Proprietății Publice a întreprinderilor de stat, în care exercită funcția de fondator, și în vederea rezilierii contractelor de cesionare (transmitere) a exercitării drepturilor de acționar și de administrare a proprietății de stat în societățile comerciale, încheiate cu Agenția Proprietății Publice.

1. Ministerul Finanțelor:

ca urmare a reorganizării structurale a administrației publice centrale de specialitate, va prezenta Guvernului, în termen de 45 de zile din momentul adoptării prezentei hotărâri, proiectul hotărârii Guvernului privind redistribuirea alocațiilor aprobate în Legea bugetului de stat pe anul 2017 între ministere, alte autorități administrative centrale și structuri organizaționale din sfera lor de competență, precum și Academia de Științe a Moldovei în partea ce ține de transferul competențelor de elaborare, asigurare a implementării, monitorizare și evaluare a politicilor publice în domeniul cercetării conform pct. 4 din prezenta hotărâre;

în baza propunerilor prezentate de ministere în conformitate cu pct. 9 alineatul trei din prezenta hotărâre, va elabora și va prezenta Guvernului spre examinare, proiectul hotărârii privind repartizarea mijloacelor aprobate în Legea bugetului de stat pe anul 2017 pentru implementarea Strategiei de reformă a administrației publice.

1. Până la intrarea în vigoare a proiectului de hotărâre a Guvernului prevăzut la pct. 10 alineatul întâi din prezenta hotărâre, se autorizează membrii Guvernului, conducători ai ministerelor absorbante, să gestioneze alocațiile, aprobate în Legea bugetului de stat pe anul 2017 pentru ministerele absorbite în conformitate cu reorganizările prevăzute în prezenta hotărâre.
2. Cancelaria de stat:

cu suportul Centrului de Implementare a Reformelor, în termen de 2 luni din momentul adoptării prezentei hotărâri, în baza propunerilor înaintate de către ministere conform pct. 9 alineatul patru din prezenta hotărâre, va prezenta Guvernului spre examinare proiectele actelor normative respective;

în termen de 5 zile din data recepționării, va aviza și înregistra statele de personal ale ministerelor.

**Prim-ministru PAVEL FILIP**